

**CHANGEMAKERIN TOIMINTASUUNNITELMA 2025**

Hyväksyttäväksi jäsenkokoukselle 12.10.2024

**1. JOHDANTO**

Changemaker on Kirkon Ulkomaanavun (KUA) nuorisoverkosto, jossa nuoret oppivat vaikuttamaan globaalin oikeudenmukaisuuden puolesta. Nuoret muuttavat maailmaa kouluttautumalla globaaleista kehityskysymyksistä ja vaikuttamalla niihin. Näin verkosto toteuttaa myös Kirkon Ulkomaanavun säännöissä säätiön tehtäväksi määriteltyjä vaikuttamistoimintaa ja globaalikasvatusta.

Verkoston toiminnan ytimenä on vapaaehtoisuus ja nuorten osallisuus. Verkoston toiminta on nuorista lähtevää ja heidän omaehtoisesti toteuttamaansa, mikä näkyy vahvasti verkoston päätöksenteossa. Changemakerin toimintaa ohjaavat jäsenkokousten päätökset sekä jäsenkokouksen valitsema, vapaaehtoisista koostuva tiimi.

Verkosto toimii sekä valtakunnallisesti että paikallisesti. Toiminta on avointa kaikille Suomessa asuville 13–35-vuotiaille. Changemakerin paikallista toimintaa järjestävät paikallistoimijat ja
-ryhmät, joita työntekijät tukevat.

Changemakerin keskeisiä toimintamuotoja ovat näkyvä vaikuttamistoiminta ja globaalikasvatus. Changemakerin vaikuttamistoiminta keskittyy epäoikeudenmukaisuutta aiheuttaviin rakenteisiin. Verkosto nostaa erityisesti esille globaalin etelän ja heikoimmassa asemassa olevien ihmisten näkökulmaa sekä Suomen roolia maailmanlaajuisten ongelmien ratkaisemisessa. Vaikuttamistoiminnan rinnalla verkostolla on vahva ote kouluttamiseen, jotta nuoret oppivat keinoja vaikuttaa.

**2. STRATEGISET TAVOITTEET**

Changemakerin strategiassa, joka ulottuu vuoteen 2030, verkoston strategisiksi tavoitteiksi on nostettu innostava globaalikasvatus, näkyvä ja vaikuttava kampanjointi sekä osallistava matalan kynnyksen toiminta.

Keskeisinä mittareina strategisten tavoitteiden seurannassa käytetään koulutusten, vaikuttamistoimintojen ja tapahtumien määriä, tilaisuuksien osallistujamääriä sekä aktiivisten vapaaehtoisten määriä.

**Vuosi 2025**

* Toimintavuonna 2025 toiminnassa painotetaan erityisesti näkyvän ja vaikuttavan kampanjoinnin sekä osallistavan matalan kynnyksen toiminnan tavoitteita.

**3. HALLINTO JA TALOUS**

**3.1. Jäsenkokous**

Changemaker-verkostossa päätösvalta on vahvasti nuorilla, jotka suunnittelevat, toteuttavat ja arvioivat toimintaa itse. Vapaaehtoiset tekevät päätöksiä toiminnasta jäsenkokouksissa sekä työryhmissä, joihin voi hakeutua kuka tahansa jäsen. Toimintaa tukevat Changemakerin työntekijät, jotka huolehtivat myös verkoston taloudesta.

Changemakerin ylin päättävä elin on jäsenkokous, joka järjestetään kaksi kertaa vuodessa sääntömääräisesti. Jäsenkokoukset pidetään Changemaker-viikonloppujen yhteydessä osallistumiskynnyksen laskemiseksi. Kokouksiin kutsutaan kaikki verkoston jäsenet. Puhe- ja äänioikeus on kaikilla kokouksessa paikalla olevilla jäsenillä. Jäsenkokouksissa on myös etäosallistumismahdollisuus.

Changemaker ylläpitää avoimuutta ja verkostodemokratiaa. Jäsenkokousten asialistat lähetetään tiedoksi hyvissä ajoin ennen kokouksia, ja jäsenistölle tarjotaan myös osallistumismahdollisuus yhteisten asioiden työstämiseen ja kokouksessa käsiteltävien asioiden kommentoimiseen etukäteen.

**Vuosi 2025**

* Järjestetään kaksi jäsenkokousta

**3.2. Tiimi ja työryhmät**

Tiimi on Changemakerin toimintaa ohjaava ja tukeva toimikunta, johon kuuluvat puheenjohtaja, varapuheenjohtaja sekä 4-7 muuta varsinaista jäsentä. Tiimi valitaan syksyn jäsenkokouksessa, ja uusi tiimi aloittaa toimintansa kalenterivuoden alusta. Tiimin tehtävinä ovat muun muassa verkoston toiminnan suunnittelu ja kehittäminen, jäsenten ja paikallisryhmien tukeminen sekä valtakunnallisten tapahtumien organisointi.

Tiimi kokoontuu vuoden mittaan lukukausien aikana 2-3 viikon välein, kesällä harvemmin. Kokoukset ovat avoimia kaikille verkoston jäsenille.Tiimin kokouksia järjestetään etänä, Helsingissä sekä mahdollisuuksien mukaan ympäri Suomea tiimiläisten asuinpaikkakunnilla. Lisäksi tiimi kokoontuu vähintään kahdesti vuodessa erilliseen strategiatyöskentelyyn, jonka pohjalta verkoston toimintaa kehitetään edelleen. Strategiatyöskentely on merkittävä myös tiimin ryhmäytymisen kannalta. Toimintavuoden alussa panostetaan osaamisen siirtämiseen vanhalta tiimiltä uudelle.

Tiimin lisäksi Changemakerin toimintaa suunnittelevat ja toteuttavat erilaiset työryhmät. Pysyviä työryhmiä ovat Globalisti-lehden toimituskunnat, jotka kootaan kahdesti vuodessa uuden numeron tuottamiseksi. Globalisti-lehdelle ja –podcastille valitaan päätoimittajat ja lehdelle lisäksi toimitussihteeri kalenterivuodeksi kerrallaan. Lisäksi verkostoon perustetaan kausiluonteisempia työryhmiä, joihin toimijoita kutsutaan mukaan verkoston viestintäkanavien kautta. Tällaisia ovat esimerkiksi vaikuttamistoiminnan työryhmä, Globalisti-podcastin toimituskunta, globaalikasvatusryhmä sekä Changemaker-viikonlopun suunnittelusta vastaava työryhmä.

**3.3. Kirkon Ulkomaanavun työntekijät ja toimitilat**

Kirkon Ulkomaanapu palkkaa Changemakerin työntekijät yhteistyössä verkoston kanssa. KUA:ssa työskentelee kaksi kokoaikaista vakituista nuorisoverkoston työntekijää, Changemaker-koordinaattoria, jotka vastaavat verkoston hallinnollisista tehtävistä, viestinnästä sekä tuesta vapaaehtoisverkostolle.

Changemakerin toimisto sijaitsee Kirkon Ulkomaanavun toimistossa Helsingissä. Verkosto voi käyttää Ulkomaanavun kokoustiloja omaan toimintaansa, kuten tiimin ja työryhmien tapaamisiin. Tapaamisia järjestetään myös muilla paikkakunnilla ja julkisissa tiloissa, kuten kahviloissa ja kirjastoissa osallistumiskynnyksen madaltamiseksi. KUA:n toimiston tilat ovat esteettömät ja myös muissa tiloissa huomioidaan esteettömyys ja hyvä saavutettavuus etenkin suurimpien koulutustapahtumien paikkoja valittaessa.

**3.4. Talous**

Changemaker on taloudellisesti osa Kirkon Ulkomaanapua, joka tarjoaa verkostolle toimitilat ja palkkaa työntekijät. Rahoitusta Changemakerin perustoiminnalle haetaan Suomen evankelis-luterilaisen kirkon kirkkohallitukselta sekä Opetus- ja kulttuuriministeriöltä. Lisäksi rahoitusta haetaan seurakuntayhtymiltä ja yksittäisiltä seurakunnilta etenkin alueilla, joilla on Changemaker-toimintaa, sekä mahdollisuuksien mukaan myös muilta rahoittajilta ja yksityisiltä lahjoittajilta. Verkoston koordinaattorit kartoittavat ja seuraavat lisäksi muita verkostolle sopivia rahoituslähteitä.

Ulkoasiainministeriön kumppanuusjärjestönä Kirkon Ulkomaanapu saa kehitysyhteistyön ohjelmatukea, jolla voidaan kattaa myös kehitysviestinnän- ja globaalikasvatuksen hankkeita. Tällä perusteella Changemakerin Globalisti-lehden ja -podcastin tuottamiseen sekä verkoston vaikuttamistoiminnan keskeisiin toimintoihin saadaan rahoitusta myös ulkoasiainministeriöltä.

**Vuosi 2025**

* Rahoitusta haetaan ainakin Kirkkohallitukselta, Opetus- ja kulttuuriministeriöltä, sekä seurakunnilta. Lisäksi kartoitetaan uusia rahoituslähteitä.

**4. VAIKUTTAMISTOIMINTA**

**4.1. Vaikuttamistoiminnan suunnittelu**
Changemakerin tavoitteena on muuttaa maailmaa innostavalla, konkreettisella ja ajankohtaisella nuorten itse suunnittelemalla, toteuttamilla ja arvioimalla vaikuttamistoiminnalla. Vaikuttamistoiminnassaan verkosto nostaa esille epäoikeudenmukaisuutta aiheuttavia rakenteita, globaalin etelän näkökulmia ja keinoja, joilla suomalaiset voivat vaikuttaa oikeudenmukaisemman maailman puolesta sekä tavoitella konkreettisia poliittisia parannuksia. Changemakerin vaikuttamistoiminta voi olla esimerkiksi kampanjointia, tempauksia, vetoomus, kannanottoja, lehtijuttuja, blogeja, mielipidekirjoituksia, somekampanja tai lobbaustapaamisia.

Vapaaehtoiset vahvistavat asiantuntemustaan seuraamalla ajankohtaista keskustelua ja kutsumalla tapahtumiin puhujiksi asiantuntijoita tai etsimällä keskuudestaan asiantuntevan kouluttajan. Aktiiveja kannustetaan vaikuttamisessa yhteistyöhön muiden tahojen, kuten järjestöjen ja yliopistojen kanssa.

**Vuosi 2025**

* Vaikuttamistoiminnan suunnittelussa määritellään tarkasti, mihin ja keihin halutaan vaikuttaa.
* Vaikuttamistoiminnan onnistumista mitataan muun muassa medianäkyvyydellä ja vaikuttamistoiminnan aktiviteettien määrällä.
* Vaikuttamistoiminta suunnitellaan niin, että sitä on helppo toteuttaa verkoston paikallistoiminnassa vapaaehtoisvetoisesti ja kynnys toteuttaa vaikuttamistoimintaa pidetään matalana.

**4.2. Vaikuttamistoiminnan teema**
Changemaker valitsee toimintavuodelle vaikuttamistoiminnan teeman edeltävän syksyn jäsenkokouksessa. Vuonna 2025 vaikuttamistoiminnan teema tulee jäsenkokouksen 12.10.2024 päätöksen mukaisesti olemaan \_\_\_\_\_\_\_\_\_\_\_\_. Teemasta tehdään toimintavuoden aikana monipuolista vaikuttamista, minkä lisäksi teemat näkyvät Changemakerin koulutuksissa ja tapahtumissa. Vaikuttamistoiminnan teema integroidaan näkyvällä tavalla verkoston muuhun toimintaan ja toiminnasta viestitään näkyvästi ja laajasti Changemakerin eri viestintäkanavissa.

Vaikuttamista suunnittelemaan perustetaan vaikuttamisryhmä. Vaikuttamisryhmä suunnittelee ja toteuttaa vaikuttamista toimintavuoden aikana sekä tiedottaa Changemakerin jäseniä ja paikallistoimijoita vaikuttamistoiminnan aktiviteeteista, joihin nämä voivat osallistua. Lisäksi luodaan mahdollisuuksia osallistua vain pieneen osaan vaikuttamistoimintaa, kuten yksittäiseen suunnittelukokoukseen tai tempaukseen.

**Vuosi 2025**

* Changemakerin vaikuttamistoiminnan teemaan tutustutaan kevään aikana järjestettävässä teemakoulutuksessa.
* Vapaaehtoisista koostuva vaikuttamisryhmä kokoontuu säännöllisesti ja kantaa vastuuta vaikuttamistoiminnan teemaan liittyvästä vaikuttamisesta. Vaikuttamisryhmä on avoin kaikille toiminnasta kiinnostuneille.
* Isoista tempauksista ja kannanotoista lähetetään mediatiedotteita relevantteihin medioihin.
* Vuoden aikana järjestetään vähintään yksi vaikuttamistoiminnan teemaan liittyvä päättäjätapaaminen relevanttien päättäjien kanssa.

**4.3. Muu vaikuttamistoiminta**
Changemaker jatkaa muiden ajankohtaisten teemojen esillä pitämistä vaikuttamistoiminnassaan vuoden pääteeman ohessa. Tässä panostetaan suoraan jäseniltä nouseviin teemoihin ja etsitään yhteistyötahoja muista järjestöistä.

Pienemmät vaikuttamistoiminnot voivat koostua esimerkiksi yhteisistä kannanotoista muiden järjestöjen kanssa, sosiaalisen median postauksista tai pienimuotoisista tempauksista. Vaikuttamistoiminnassaan Changemaker reagoi ajankohtaisiin aiheisiin nopealla aikataululla.

**Vuosi 2025**

* Changemaker osallistuu vähintään yhteen yhteistyökampanjaan, jonka aloite on tullut joltain toiselta järjestöltä. Tämä voi olla esimerkiksi kampanjapostauksen jakaminen omassa somekanavassa tai mielenosoitukseen osallistuminen.
* Toimintavuonna kannustetaan nuoria äänestämään kunta- ja aluevaaleissa.

**5. KOULUTUS JA GLOBAALIKASVATUS**
**5.1. Koulutukset vaikuttamistoiminnan pohjana**

Changemakerin toiminnassa nuoret oppivat vaikuttamistoiminnasta sekä itse tekemällä että kouluttautumalla. Vaikuttamistoiminnan pohjana on kouluttautuminen globaaleista kysymyksistä ja kansalaisvaikuttamisen taidoista. Verkoston koulutustoiminnan tavoitteena on innostaa yhä useampia nuoria mukaan vaikuttamistoiminnan ja lehtityön pariin. Koulutukset ovat myös osa verkoston globaalikasvatusta.

Koulutuksia järjestetään lisäksi muista vaikuttamistoiminnan ajankohtaisista teemoista. Koulutukset ovat osa sitouttavaa osallistumispolkua, jonka kautta uudet toimijat tulevat mukaan Changemakeriin. Koulutuksia markkinoidaan tehokkaasti etukäteen ja niissä pyritään synnyttämään osallistujissa kipinä osallistua myös muuhun toimintaan, kuten paikallistoimintaan, Changemaker-viikonloppuun ja vaikuttamistoimintaan. Koulutuksiin osallistuneille vapaaehtoisille tarjotaan myös kanavia soveltaa saamaansa osaamista suoraan Changemakerin vaikuttamistoimintaan.

**Vuosi 2025**

* Vaikuttamistyöpajojen tarjoaminen yhteistyötahoille: Toteutetaan 3 vaikuttamistoiminnan työpajakokonaisuutta yhdessä yhteistyötahojen kanssa. Yhteistyötahoja ovat ainakin 1 koulu, 1 seurakunta ja 1 järjestö. Työpajojen lopputuloksena ryhmät toteuttavat oman vaikuttamisprojektin, joka liittyy osaksi Changemakerin vaikuttamistoimintaa.
* Järjestetään kehitysyhteistyön teemoista kolmiosainen koulutussarja, jossa tutustutaan kehitysyhteistyön perusteisiin, pohditaan kehitysviestinnän eettisiä haasteita ja syvennytään vaikuttamiseen osana kehitysyhteistyötä.
Tavoite: 20 osallistujaa per koulutus.

**5.2. Changemaker-viikonloput**

Viikonloppuleireillä järjestetään koulutuksia ja työpajoja vaikuttamistoiminnan teemoihin liittyvistä aiheista sekä vaikuttamistoiminnan taidoista. Kouluttajiksi ja työpajojen vetäjiksi kutsutaan eri alojen asiantuntijoita. Koulutuksissa huomioidaan osallistujien laaja ikähaarukka ja osaamistaso esimerkiksi tarjoamalla aloittelijoille suunnattu ja syventävän tason koulutus. Lisäksi viikonlopuissa suunnitellaan yhdessä verkoston tulevaa toimintaa, kuten vaikuttamista.

Koulutusviikonlopuissa tärkeää on myös tilaisuus tutustua muihin vapaaehtoisiin ja viettää mukavaa aikaa yhdessä. Viikonlopuissa rakennetaan verkoston yhteisöllisyyttä, lisätään toiminnan mielekkyyttä, sitoutetaan vapaaehtoisia toimintaan ja vahvistetaan vapaaehtoisten omistajuutta verkostosta.

Changemaker-viikonloppuihin kutsutaan osallistujiksi verkoston jäseniä, toiminnasta kiinnostuneita nuoria sekä paikallisseurakuntien nuoria ja työntekijöitä. Kuukautta ennen viikonloppua järjestetään vierailuja leiripaikan lähialueiden seurakuntiin, joissa kutsutaan seurakunnan nuoria ja työntekijöitä mukaan viikonloppuun tutustumaan Changemakeriin. Kutsu osoitetaan etenkin seurakuntien nuorten vaikuttajaryhmille.

**Vuosi 2025**

* Kaksi Changemaker-viikonloppua, joissa nuoret ja nuoret aikuiset oppivat ja innostuvat globaalin oikeudenmukaisuuden puolesta vaikuttamisesta. Tavoite: 20 osallistujaa per leiri.
* Kuukautta ennen viikonloppua tehdään sarja vierailuja alueen seurakuntiin ja kouluihin. Vierailuilla kutsutaan uusia jäseniä mukaan viikonloppuun.

**5.3. Globaalikasvatus ja vierailut**

Changemaker toteuttaa globaalikasvatusta, jonka tavoitteena on kasvattaa nuorten ymmärrystä globaalista maailmasta ja aktiivisesta maailmankansalaisuudesta. Verkosto toteuttaa globaalikasvatusta etenkin tuottamalla materiaalia, tekemällä vierailuja ja vetämällä globaaleista kysymyksistä työpajoja nuorille.

Verkosto tekee kutsusta vierailuja kouluissa, oppilaitoksissa, seurakunnissa ja muiden yhteistyötahojen kanssa. Vierailuilla pyritään tavoittamaan erilaisia tahoja monipuolisesti. Vierailuja tehdään myös kohdennetusti kiertävien Changemaker-viikonloppujen alueille ennen leirejä, jotta uusilla kiinnostuneilla on matalan kynnyksen mahdollisuus tulla verkoston toimintaan mukaan omalla lähialueellaan. Vierailuja tekevät pääasiassa vapaaehtoiset. Vierailujen sisältöinä ovat vaikuttamisen taidot sekä globaalin oikeudenmukaisuuden kysymykset.

**Vuosi 2025**

* Ainakin 10 globaalikasvatuksellista vierailua kouluissa ja seurakunnissa ympäri Suomea
* Vuonna 2024 päivitetyn Roolikorttiharjoitteen levittäminen seurakunnille ja kouluille, kasvattajille ja nuorille globaalikasvatuksen tueksi
* Ohjelman tuottaminen globaalikasvatuksesta Diakonian ja Kasvatuksen päiville yhteistyössä Kirkkohallituksen, Lasten ja nuorten keskuksen sekä seurakuntien kanssa

**6. TAPAHTUMAT**
**6.1. Verkoston omat tapahtumat**
Changemakerin koulutuksiin ja tapahtumiin kutsutaan vierailijoita ja tehdään ekskursioita vapaaehtoisia kiinnostaviin kohteisiin. Osallistumiskynnyksen madaltamiseksi tapahtumia pyritään järjestämään muuallakin kuin toimistolla ja niistä viestitään hyvissä ajoin. Mahdollisuuksien mukaan taataan etäyhteydellä osallistuminen.

Changemaker-illat ovat matalan kynnyksen teemailtoja, joita järjestetään kuukausittain kevät- ja syyskaudella. Teemaillat ovat avoimia kaikille, eikä niihin osallistuminen vaadi Changemakerin jäsenyyttä. Iltojen teemat käsittelevät ajankohtaisia aiheita, joihin myös verkoston vapaaehtoiset voivat olla vaikuttamassa.

**Vuosi 2025**

* Järjestetään kuukausittaiset Changemaker-illat ajankohtaisista aiheista

## **6.2. Yleisötapahtumat ja nuorten tapahtumat**

Toimintavuonna verkosto osallistuu isoihin yleisötapahtumiin, kuten Maailma Kylässä -festareilla Helsingissä toukokuussa. Muihin tapahtumiin, kuten Herättäjäjuhlille osallistutaan, mikäli sillä koetaan olevan merkittävää apua toimintavuoden vaikuttamistoiminnalle. Tapahtumissa panostetaan vapaaehtoisten näkyvyyteen.

Paikallistoimijoita kannustetaan osallistumiaan paikallisiin oppilaitosten, seurakuntien ja järjestöjen yhteistapahtumiin, kuten Mahdollisuuksien toreille. Tapahtumanäkyvyyden tavoitteena on vaikuttamisen lisäksi rekrytoida verkostoon uusia jäseniä sekä esitellä nuorille toiminta- ja vaikuttamismahdollisuuksia Changemakerissa. Tapahtumissa kannustetaan nuoria pohtimaan globaaliin vastuuseen liittyviä kysymyksiä osallistavilla esittelypisteillä.

**Vuosi 2025**

* Changemaker osallistuu Maailma kylässä -festivaaleille Helsingissä toukokuussa 2025

## **6.3. Kasvatustyöntekijöille suunnatut tapahtumat**

Changemaker osallistuu myös tapahtumiin, joissa tavoitetaan nuorten kanssa työskenteleviä ammattilaisia. Vuonna 2025 merkittävimpiä tapahtumia ovat Helsingissä järjestettävät Educa-messut 24.-25.1.2025 sekä Kirkon Diakonian ja Kasvatuksen päivät Jyväskylässä 8.-10.1.2025. Changemaker esittelee tapahtumissa materiaalejaan, globaalikasvatustaan sekä toimintaansa keskittyen kasvatuksen työntekijöille hyödyllisiin näkökulmiin.

**Vuosi 2025**

* Changemaker osallistuu ja järjestää ohjelmaa Kirkon Diakonian ja Kasvatuksen päiville Tampereella tammikuussa
* Changemaker osallistuu Educa-messuille Helsingissä tammikuussa

**7. GLOBALISTI**
**7.1. Globalistin sisältö**
Globalisti on Changemakerin oma lehti, verkkojulkaisu ja podcast, joka käsittelee verkoston teemoja ja muita ajankohtaisia kehityskysymyksiä, sekä pitää esillä kestävää elämäntapaa. Kaksi kertaa vuodessa ilmestyvän lehden, verkkoartikkelien ja podcastin tavoitteena on lisätä nuorten tietoisuutta ja innostaa heitä toimimaan oikeudenmukaisemman maailman puolesta.

Teemajuttujen lisäksi Globalisti-lehti sisältää esimerkiksi henkilöhaastatteluja, kolumneja, elokuva- ja kirja-arvosteluja ja toimintavinkkejä. Lehdessä kerrotaan myös Changemakerin ajankohtaisista kuulumisista ja tulevista tapahtumista sekä innostetaan mukaan toimintaan. Lehden taitosta vastaa Changemakerin koordinaattori, joka pyrkii osallistamaan myös vapaaehtoisia taittoprosessiin. Tarkoituksena on vahvistaa lehden asemaa täysin nuorten tekemänä lehtenä.

**Vuosi 2025**

* Vuoden ensimmäinen lehti ilmestyy tammikuun alussa.
* Globalistin toimituskunta kokoontuu kerran kuukaudessa käymään läpi työstettävän lehden tilannetta.
* Toista lehteä aletaan työstämään helmikuussa ja se ilmestyy syksyn alussa.

**7.2. Globalisti-lehden toimituskunta**
Globalisti-lehden sisällön suunnittelee ja tuottaa vapaaehtoisista koostuva toimituskunta, jonka kokoontumisista tiedotetaan WhatsAppissa, Discordissa ja relevanteilla sähköpostilistoilla. Toimituskunnan työtä johtavat lehden päätoimittaja ja toimitussihteeri. Päätoimittaja ja toimitussihteeri osallistuvat vähintään kerran vuodessa tiimin kokoukseen, jotta yhteys verkoston ja Globalistin välillä vahvistuu. Lisäksi Globalistin kanssa pyritään järjestämään yhteisiä Changemaker-tapahtumia, jotta toimituskunta kokee olevansa osa laajempaa Changemaker-verkostoa.

Kirjoittamisen lisäksi toimituskunnassa on tarjolla monipuolisesti erilaisia tehtäviä, kuten lehden kuvittamista sekä taittamista. Globalisti-artikkeleita julkaistaan vuoden mittaan myös Changemakerin nettisivuilla ja mukaan toimituskuntaan voi tulla missä vaiheessa vuotta tahansa. Aktiivisen toimituskuntatyöskentelyn lisäksi lehden tekoon voi osallistua myös kevyemmin esimerkiksi kirjoittamalla vain yhden jutun.

Toimituskunnan työtä sekä lehden suunnittelua koordinoi Changemakerin jäsenkokouksen valitsema päätoimittaja, jolle maksetaan pieni lehtikohtainen palkkio. Päätoimittaja vastaa lehden sisällöstä sekä ohjaa ja motivoi toimituskunnan jäseniä. Päätoimittajan rinnalla toimii niin ikään jäsenkokouksen valitsema toimitussihteeri, joka vastaa osaltaan lehden aineiston hallinnasta. Myös toimitussihteerille maksetaan tehtävästä palkkio. Koko toimituskuntaa tukee lisäksi Changemakerin työntekijä.

**Vuosi 2025**

* Vuoden aikana järjestetään kaksi Globalistin koulutusta, joista ainakin toinen keskittyy lehtityön perusteisiin. Matalan kynnyksen koulutuksiin voi osallistua vaikka ei olisi aiempaa kokemusta lehtityöstä.
* Globalistin toimituskunta kokoontuu kerran kuukaudessa käymään läpi työstettävän lehden tilannetta.
* Globalisti-lehden ja verkkojulkaisujen tekemiseen osallistuu vuoden aikana vähintään 10 nuorta.

**7.3. Globalisti-podcast**
Globalisti-lehden ja verkkojulkaisun lisäksi Globalisti-nimen alla tuotetaan Globalisti-podcastia. Podcast käsittelee globaalin oikeudenmukaisuuden teemoja, kuten kehitysyhteistyötä, ilmastonmuutosta sekä tasa-arvoa ja sitä tehdään nuorilta nuorille -periaatteella

Podcastia koordinoi vapaaehtoisista koostuva toimituskunta, joka ideoi ja toteuttaa podcastin jaksot. Toimituskuntaa koordinoi Changemakerin jäsenkokouksen valitsema Globalisti-podcastin päätoimittaja, jolle maksetaan tehtävästä pieni palkkio.

Changemaker tarjoaa podcastin toteuttamista varten laadukkaat AV-laitteet, sekä tilat Kirkon Ulkomaanavun toimistolta podcastin äänittämistä varten. Vapaaehtoiset voivat äänittää podcastia myös muualla, esimerkiksi kahviloissa tai podcast-vieraiden kotona. Changemaker korvaa jäsenilleen podcastin tekemiseen liittyvät matkakulut Changemakerin matkaohjeen mukaisesti. Changemaker järjestää tarpeen mukaan koulutuksen podcastin tekemisestä.

**Vuosi 2025**

* Podcastia tuotetaan vuonna 2025 vähintään kolme jaksoa, joista ainakin yksi keskittyy vuoden vaikuttamistoiminnan teemaan.

## **8. JÄSENASIAT** **8.1. Jäsenrekrytointi ja jäsenten sitouttaminen** Changemakerin jäseneksi voivat liittyä kaikki 13–35-vuotiaat Suomen kansalaiset ja ulkomaalaiset, joilla on kotipaikka Suomessa. Verkoston kohderyhmää ja mahdollisia uusia jäseniä tavoitetaan tapahtumissa sekä tavoittavalla, ajantasaisella ja kohderyhmää puhuttelevalla viestinnällä sosiaalisessa mediassa ja muissa viestintäkanavissa.

Changemakerin jäsenyys on ilmaista, mikä madaltaa liittymiskynnystä. Jäsenrekrytoinnissa verkoston pääkohderyhmiä ovat 15–18-vuotiaat sekä korkeakouluopiskelijat.

Ensiksi mainittua ikäluokkaa tavoitetaan kirkollisissa nuorten tapahtumissa ja seurakuntien nuorisotyöntekijöiden kautta sekä vierailuilla. Korkeakouluopiskelijoita tavoitetaan oppilaitosten tapahtumissa sekä opiskelija- ja ainejärjestöjen viestintäkanavien kautta. Opiskelijoita kutsutaan mukaan verkoston vaikuttamistoimintaan, koulutuksiin sekä Globalistin toimituskuntaan. Markkinointia suunnataan erityisesti yhteiskuntatieteiden ja teologisten aineiden opiskelijoille, koska näiden alojen opiskelijoita on ollut yleensä paljon mukana toiminnassa.

Jäsenrekrytointia toteutetaan tapahtumissa sekä verkossa. Uudet jäsenet toivotetaan tervetulleiksi henkilökohtaisella tervetuloviestillä. Osallistuminen toimintaan pyritään tekemään helpoksi tavoittavalla viestinnällä ja tarjoamalla monipuolisia toimintamahdollisuuksia. Toimintaan kannustetaan myös niitä, jotka eivät ole valmiita sitoutumaan säännöllisiin tapahtumiin, vaan haluavat esimerkiksi toteuttaa yksittäisen vaikuttamistoiminnon.

**Vuosi 2025**

* Tavoite 100 uutta jäsentä, joista ainakin 20 % osallistuu toimintaan vähintään kahdesti vuoden aikana.
* Toimintavuonna kohderyhmistä tavoitellaan erityisesti 17-25 -vuotiaita nuoria ja nuoria aikuisia

## **8.2. Changementor**

Changementorit ovat entisiä vapaaehtoisia, jotka haluavat tukea verkoston toimintaa esimerkiksi toimimalla kouluttajana tai paikallistoiminnan mentorina. Changementor-rekisteri käynnistettiin verkoston 15-vuotisjuhlien yhteydessä.

Toimintavuonna Changementorit otetaan mukaan verkoston 20v-juhlavuoden suunnitteluun ja toteuttamiseen. Verkoston yhteyttä mentoreihin vahvistetaan kutsumalla heitä osaksi verkoston nykyarkea, yhdistämällä mentoreita verkoston nykyisten aktiivien kanssa ja nostamalla esille heidän polkuaan verkostossa toimimisen jälkeen.

**Vuosi 2025**

* Lähetetään 2 Changementor -uutiskirjettä
* 2 mentoria kutsutaan kouluttamaan verkoston nykyisiä vapaaehtoisia

**9. VIESTINTÄ**
**9.1. Nettisivut**
Kaikki keskeinen tieto Changemakerin toiminnasta on koottu verkoston nettisivuille (www.changemaker.fi), jotka sisältävät ajankohtaista tietoa ja uutisia verkoston toiminnasta, vaikuttamistoiminnan sisältöjä, verkoston tuottamaa materiaalia ja Globalisti-lehden artikkeleita.

Sivuston ylläpidosta vastaavat Changemakerin työntekijät, mutta myös verkoston vapaaehtoiset kirjoittavat sivustolle uutisia, blogitekstejä ja kannanottoja. Nettisivuilla julkaistaan lisäksi verkoston jäsenkokousten pöytäkirjat sekä tiimin kokousten muistiot. Sivuilta löytyvät myös verkoston muut keskeiset asiakirjat sekä toimintaohjeet. Changemakerin nettisivut löytyvät myös ruotsiksi ja englanniksi.

**Vuosi 2025**

* Kartoitetaan yhdessä vapaaehtoisten kanssa tarvetta tehdä nettisivuille suurempi päivitys.

## **9.2. Sosiaalinen media** Changemakerin sosiaalisen median kanavista pääasiallisena tiedotuskanavana toiminnasta ja tapahtumista toimii Instagram-sivu. Instagramissa verkosto jakaa kuvia toiminnasta sekä kestävään elämäntapaan, vapaaehtoisuuteen ja vaikuttamiseen liittyvää sisältöä tavoitteena innostaa uusia nuoria mukaan toimintaan. Instagramissa panostetaan kuvien laatuun ja yhtenäiseen, harkittuun ilmeeseen. Lisäksi Instagram on tärkeä kanava Changemakerin vaikuttamistoiminnassa. Verkosto jakaa Instagramissa informatiivisia ja kantaaottavia postauksia vuoden vaikuttamistoiminnan teemasta ja ottaa kantaa ajankohtaiseen keskusteluun.

## Facebook-sivullaan Changemaker mainostaa verkoston toimintaa, jakaa nettisivuille kirjoitettuja uutisia ja Globalisti-lehden artikkeleita.

## Changemakerin Tiktokin päivittämisestä vastaavat vapaaehtoiset ja sitä päivitetään vapaaehtoisen oman kiinnostuksen ja aktiivisuuden mukaan. Tiktokissa vapaaehtoiset jakavat informatiivisia videoita Changemakerin vaikuttamistoiminnasta ja globaalin oikeudenmukaisuuden teemoista sekä katsauksia Changemakerin omaan toimintaan ja tapahtumiin. Videoilla myös innostetaan nuoria vaikuttamaan.

## Sosiaalisessa mediassa käytetään maksettua ja kohdennettua mainontaa. Mainonnan tavoitteina on innostaa nuoria Changemakerin tapahtumiin sekä lisätä vaikuttamistoiminnan näkyvyyttä. Tapahtumien mainostuksen painopiste on Instagramissa, jossa toiminnasta jaetaan tietoa etenkin tarinoissa (story). Instagramiin on linkitetty myös Linktree, johon päivitetään verkoston ajankohtaiseen toimintaan liittyviä linkkejä.

## Facebook ja Instagram -tilien säännöllisestä päivittämisestä vastaavat verkoston työntekijät yhdessä vapaaehtoisten kanssa. Kaikkia viestintään osallistuvia ohjeistetaan verkoston tiedotuslinjasta. Jokainen jaettu ja julkaistu viesti kutsuu Changemakerin toimintaan ja luo inklusiivista vaikutelmaa niin kielen kuin visuaalisuuden kautta.

**Vuosi 2025**

* Verkoston sosiaalisen median näkyvyyttä ja tavoittavuutta mitataan seuraamalla seuraajamääriä, tykkäyksiä, kommentteja ja jakoja, joita sisällöt saavat.
* Sisällöntuotannossa huomioidaan eri kanavien erilaiset profiilit sekä mahdollisuudet tavoittaa eri-ikäistä kohderyhmää. Viestinnän suunnittelua toteutetaan yhdessä vapaaehtoisten kanssa.

## **9.3. Sisäinen viestintä**Changemakerin pääasiallisena sisäisen viestinnän kanavana toimii Discord. Changemakerin Discord-serverille ovat tervetulleita kaikki jäsenet. Changemakerin Discordissa tiedotetaan kaikista Changemakerin tulevista tapahtumista, pidetään Changemakerin jäsenille suunnattuja etätapaamisia ja suunnitellaan Changemakerin toimintaa ja vaikuttamista. Lisäksi Discord-kanavalla voi käydä vapaamuotoisempia keskusteluja ajankohtaisista aiheista.

## Changemakerin uutiskirje on jäsenille ja uutiskirjeen tilaajille lähetettävä koonti Changemakerin ajankohtasista asioista. Uutiskirjeessä huomioidaan tasapaino erilaisten juttujen välillä. Tulevien tapahtumien lisäksi mainostetaan alkaneita hakuprosesseja, kerrotaan kuulumisia paikallisryhmistä ja tiedotetaan saavutuksista.

## Sähköpostilistoista käytetään pääasiassa toiminta-sähköpostilistaa sekä paikallisia sähköpostilistoja. Myös Globalisti-sähköpostilistaa käytetään, mikäli lehden toimituskunta niin toivoo.

**Vuosi 2025**

* Changemakerin uutiskirje lähetetään kerran kuussa. Kirje keskittyy seuraavan kuukauden aikana tapahtuvaan toimintaan ja lähetetään kaikille Changemakerin jäsenille, jotka eivät ole peruneet uutiskirjetilaustaan.

**10. TOIMINNAN VALTAKUNNALLISUUS JA PAIKALLISUUS**
Changemakerin toiminta on valtakunnallista. Verkoston vierailuja, koulutuksia ja vaikuttamistoimintaa järjestetään ympäri Suomea. Verkoston vapaaehtoiset ympäri Suomea voivat järjestää omaa paikallista toimintaa tai osallistua pop up –toimintaan.

Paikallinen toiminta voi sisältää teemailtoja, koulutuksia, vaikuttamista, tai toiminnan esittelyä paikallisissa tapahtumissa. Paikallistoimintaa voidaan järjestää myös paikkakunnilla, joilla ei ole säännöllisesti kokoontuvaa paikallisryhmää. Paikallistoimijat voivat kokoontua silloin tällöin järjestettävien tapahtumien tai säännöllisten ryhmätapaamisten muodossa.

Paikallistoimintaan tarjotaan toimintavinkkejä ja tukea, mutta toiminnan sisällön suunnittelevat ja toteuttavat ryhmät itsenäisesti. Ryhmät myös esittelevät toimintaansa ja rekrytoivat uusia jäseniä itsenäisesti osallistumalla lähialueen seurakuntien, oppilaitosten ja järjestöjen tapahtumiin. Paikallistoimijoita kannustetaan aktiiviseen yhteistyöhön paikallisten seurakuntien, koulujen ja muiden järjestöjen kanssa. Toteutuneesta toiminnasta raportoidaan verkostolle sähköisen lomakkeen kautta. Changemaker tukee paikallista toimintaa kulukorvauksilla.

Toiminnasta tehdään saavutettavaa vapaaehtoisille ympäri Suomea tarjoamalla valtakunnallisessa toiminnassa mahdollisuus etäosallistumiseen. Etäosallistumisen kautta toimintaan on mahdollista osallistua, vaikka omalla paikkakunnalla ei järjestettäisi aktiivista paikallista toimintaa. Lisäksi tiimin ja työryhmien kokouksiin on aina mahdollista osallistua etänä.

**Vuosi 2025**

* Changemakerin toimintaa järjestetään valtakunnallisesti ainakin 7 maakunnan alueella.
* Vaikuttamistoimintaa toteutetaan valtakunnallisesti ja siihen osallistumaan kannustetaan verkoston vapaaehtoisia ympäri Suomea.
* Paikallistoimintaa kehitetään toimintavuonna yhdessä paikallistoimijoiden kanssa.

**11. KANSAINVÄLINEN TOIMINTA**
Toimintavuonna kansainvälistä toimintaa kehitetään niin, että yhä useammalle Changemakerin jäsenelle voidaan tarjota mahdollisuuksia jakaa kokemuksia vaikuttamistoiminnasta muiden maiden nuorten kanssa ja oppia kansainvälisestä yhteistyöstä.

Changemaker toimii osana ACT Alliancen nuorten osallisuutta edistävää työryhmää Youth CoPia. Changemakerin ja Youth CoPin yhteistyötä pyritään kehittämään ja hyödyntämään Youth CoP-verkostoa kansainvälisten yhteistyökumppaneiden löytämiseen.

Sisarverkostojen kanssa tehtävän yhteistyön lisäksi Changemakerin toiminnassa pidetään esillä globaalin etelän teemoja esimerkiksi tekemällä yhteistyötä KUAn maatoimistojen ja paikallisten kumppaneiden kanssa.

**Vuosi 2025**

* Suomesta lähetetään mahdollisuuksien mukaan vähintään yksi osallistuja Changemakerin yhteistyötahojen koulutustapahtumiin ulkomaille.
* Muiden maiden verkostoista kutsutaan vapaaehtoisia kevään Changemaker-viikonloppuun Pieksämäelle.
* Yhteistyötä sisarverkostojen kanssa jatketaan järjestämällä etätapaamisia, joissa eri maiden nuoret voivat tavata ja jakaa kokemuksiaan vaikuttamistyöstä. Mahdollisuuksien mukaan sisarverkostojen toimintaa pidetään esillä Changemakerin omissa sosiaalisen median kanavissa.

**12. YHTEISTYÖKUMPPANIT JA SIDOSRYHMÄT**

## **12.1. Kirkon Ulkomaanapu** Changemaker on Kirkon Ulkomaanavun (KUA) nuorisoverkosto, mutta verkostolla on hyvin itsenäinen asema. Changemakerin ja KUA:n oikeuksia ja velvollisuuksia toisiaan kohtaan määrittävät vuosittain vahvistettavat yhteistyöperiaatteet. Changemaker toimii yhdessä Kirkon Ulkomaanavun kanssa erilaisissa tapahtumissa (esimerkiksi Kirkon Kasvatuksen ja Diakonian päivät) sekä kehityskysymyksiin liittyvässä vaikuttamistoiminnassa.

**Vuosi 2025**

* Changemakerin asemaa KUA:n nuorisoverkostona vahvistetaan toimintakauden aikana järjestämällä 2–3 tapahtumaa, jossa on mukana KUA:n eri alojen asiantuntijoita.

## **12.2. Fingo ry** Changemaker toimii yhdessä Fingo ry:n ja sen jäsenjärjestöjen kanssa suurissa, valtakunnallisissa kansalaisjärjestöjen vetoomuksissa ja tempauksissa. Changemaker hyödyntää Fingon ja sen kehitysyhteistyöhön ja vaikuttamiseen keskittyvien jäsenjärjestöjen tarjoamaa koulutusta ja asiantuntemusta kehityskysymyksistä.

**Vuosi 2025**

* Fingon tarjoamia koulutusmahdollisuuksia tarjotaan myös verkoston vastuuvapaaehtoisille.

## **12.3. Kirkon kasvatustyö ja seurakunnat**

Changemaker pitää yhteyttä Suomen evankelis-luterilaisen kirkon kasvatustyön toimijoihin sekä suomen- ja ruotsinkielisiin seurakuntiin, etenkin nuorisotyön tekijöihin ja oppilaitostyöhön. Changemaker tarjoaa seurakunnille materiaalia ja toimintavinkkejä kansainvälisen diakonian kysymysten käsittelemiseen nuorten kanssa. Verkoston koordinaattori myös edustaa Kirkon Ulkomaanapua erilaisissa kirkon kasvatuksen työryhmissä ja kehittämishankkeissa.

**Vuosi 2025**

* Toimintavuonna verkosto tuottaa ohjelmaa ja esittelee kriittisen globaalikasvatuksen materiaaleja Diakonian ja kasvatuksen päivillä ja tarjoaa seurakuntien vaikuttajaryhmille koulutuksia vaikuttamisesta.

## **12.4. Nuorisoyhteistyö Allianssi** Changemaker on Kirkon Ulkomaanavun kautta Allianssin jäsen.

**Vuosi 2025**

* Verkoston koordinaattori tai vapaaehtoinen osallistuu Allianssin jäsenkokouksiin, jotka järjestetään kaksi kertaa vuodessa.
* Changemaker mainostaa jäsenilleen Allianssin kautta haettavia luottamustoimia, kuten YK-nuorisodelegaatin ja ilmastodelegaatin paikkoja sekä koulutustapahtumia.

## **12.5. Kansainväliset sisarverkostot**Changemakerillä on useita kansainvälisiä sisarverkostoja, joiden kanssa verkosto tekee yhteistyötä. Tärkeimmät näistä ovat Norjan Changemaker, Ruotsin kirkon Agera-verkosto sekä saksalainen Brot Für Die Welt Jugend. Changemakerin kansainvälisestä toiminnasta kiinnostuneet vapaaehtoiset pitävät yhteyttä kaikkiin verkostoihin ja vierailevat verkostojen koulutustapahtumissa mahdollisuuksien mukaan.

**13. VUOSIKELLO 2025**

**Tammikuu**

1. Uusi tiimi aloittaa kautensa, strategiaviikonloppu
2. Diakonian ja kasvatuksen päivät Tampereella 8.-10.1.2025
3. Globalisti 1/2025 ilmestyy
4. Educa-messut Helsingissä 24.-25.1.2025
5. Changemaker-ilta

**Helmikuu**
6. Globalistin lehtityökoulutus, numeron 2/2025 tekeminen alkaa
7. Changemaker-ilta
8. Koulutukset osa 1/3

**Maaliskuu**
9. Globalistin journalismikoulutus
10. Changemaker-ilta
11. Koulutukset osa 2/3
12. Vierailuja Savon & Karjalan alueilla

**Huhtikuu**
13. Changemaker-viikonloppu Pieksämäellä 11.-13.4.2025
14. Jäsenkokous 12.4.2025
15. Raportti vuoden 2024 rahoituksen käytöstä Opetus- ja kulttuuriministeriöön
16. Raportti vuoden 2024 toiminnasta Kirkkohallitukselle
17. Changemaker-ilta
18. Koulutukset osa 3/3

**Toukokuu**
19. Rahoitushakemus Kirkkohallitukselle vuodelle 2026
20. Rahoitushakemukset vuodelle 2026 seurakuntiin
21. Maailma kylässä -festivaali Helsingissä 24.–25.5.2025
22. Changemaker-ilta

**Kesäkuu**
23. Kevään lopetustapahtuma

**Heinäkuu**
24. Herättäjäjuhlat 4.-6.7.2025 Salossa

**Elokuu**

26. Tiimin strategiapäivä

**Syyskuu**

1. Toimintakauden avaus
2. Globalistin koulutus
3. Globalisti 2/2025 ilmestyy
4. Valtakunnallisen toimintasuunnitelman valmistelu vuodelle 2026
5. Talousarvion laatiminen vuodelle 2026
6. Rahoitushakemus Opetus- ja kulttuuriministeriöön vuodelle 2026
7. Vierailut Pirkanmaalla
8. Changemaker-ilta
9. Työpajat 1/3

**Lokakuu**
10. Changemaker-viikonloppu Virroilla 10.-12.10.2025
11. Jäsenkokous 11.10.2025
12. Changemaker-ilta
13. Työpajat 2/3

**Marraskuu**

1. Changemaker-ilta
2. Työpajat 3/3

**Joulukuu**

1. Toimintakauden lopetustapahtuma
2. Vuosisuunnitelma ja talousarvio vuodelle 2026 hyväksytään Kirkon Ulkomaanavussa